als_Latn dik_Latn sag_Latn
Në Argjentinë janë zbuluar fosilet e dinozaurit më të madh që besohet se ka ecur ndonjëherë në planetin tonë. Bazuar në kockat e tij të mëdha, ai mund të ketë qenë 40 metra i gjatë dhe 20 metra i lartë. Dinozauri peshonte 77 tonë, dhe ishte i rëndë sa 14 elefantë afrikanë, dhe 7 tonë më i rëndë se dinozauri i mëparshëm që mbante rekordin, i quajtur Argentinosaurus.
Shkencëtarët besojnë se është një specie e re e Titanozaurit, barngrënës, i cili vjen nga periudha e hershme e Kretakut. Një fermer i zonës ishte i pari që zbuloi fosilet në shkretëtirën afër La Flecha, rreth 250 km në perëndim të Trelevit, në Patagoni.
Fosilet më pas janë gërmuar dhe nxjerrë në sipërfaqe nga një ekip paleontologësh nga Muzeu i Paleontologjisë së Exhidio Ferulios, të kryesuar nga dr. Jose Luis Carballido dhe dr. Diego Pol. Ata zbuluan skeletet e pjesshme të dinozaurit, rreth 150 kocka në total, të gjitha “në gjendje të jashtëzakonshme”. Duke matur gjatësinë dhe perimetrin e femurit më të madh (pjesa e kofshëve) ata llogaritën që kafsha peshon 77 tonë.
Ky dinozaur gjigant ka jetuar në pyjet e Patagonit rreth 95 deri 100 milionë vjet më parë, bazuar në moshën e shkëmbinjve ku janë gjetur kockat e tij. Por pavarësisht madhësisë së tij, ai akoma nuk ka një emër. “Do t’i vihet emri në bazë të madhështisë së tij, dhe në nder të vendit dhe fermerit të zonës që na lajmëruan për zbulimin e bërë,” thanë shkencëtarët. Shumica kanë sugjeruar që të quhet “Dinozauri më i madh në botë”.
(Herë të lexuara: 209)
als_Latn als_Latn als_Latn als_Latn als_Latn